খালিদের জীবনে খন্দকের যুদ্ধ এক বিষাক্ত স্মৃতি হয়ে আছে। যখন তারা মক্কা থেকে রওনা হয়েছিল তখন বিশাল বাহিনী দেখে গর্বে বুক ফুলে উঠেছিল খালিদের। সহায়-সম্পদহীন, অস্ত্রবলহীন হাজার তিনেক মানুষকে ধ্বংস করার জন্য এতবড় বাহিনী দেখে খালিদের মনে হয়েছিল, এবার মুসলমানদের নিস্তার নেই। তিন হাজার মানুষ আরবের সম্মিলিত বাহিনীর মোকাবেলা করবে, এটা হতেই পারে না। তাই উদ্ধত মস্তকে বীরদর্পে তারা ছুটছিল মদিনার দিকে। কিন্তু যখন ফিরে যাচ্ছিল তখন তাদের মস্তক ছিল অবনত, চেহারা বিধ্বস্ত। পরাজিত সৈনিকের বিমর্ষতা লেপ্টে ছিল সারা অবয়বে। তারা পালাচ্ছিল ঊর্ধ্বগতিতে। ভয় তাড়া করছিল তাদের। এ বিধ্বস্ত অবস্থায় মুসলমানরা তাড়া করলে আর রক্ষা নেই। বাহিনী বিশাল হলেও কারো মোকাবেলা করার মানসিকতা নেই। তাই ওরা ছুটছিল ভয়ার্ত হরিণীর মতো।